**การประเมินการบริหารเวลาของผู้บริหารโรงเรียนตามความคิดเห็น**

**ของบุคลากรโรงเรียนบางแก้วประชาสรรค์ สังกัดสำนักงานเขต**

**พื้นที่การศึกษามัธยมศึกษา เขต 6**

**EVALUATION TIME MANAGEMENT OF SCHOOL ADMINISTRATORS:**

**ACCORDING TO A REVIEW OF BANGKAEWPRACHASON SCHOOL**

**PERSONNEL UNDER SECONDARY EDUCATION SERVICE AREA 6**

นางสาวศิระลักษณ์ เล็กเจริญ

นักศึกษาหลักสูตรครุศาสตรมหาบัณฑิต สาขาวิชาการบริหารการศึกษา ปีการศึกษา 2558

มหาวิทยาลัยราชภัฏบ้านสมเด็จเจ้าพระยา

**บทคัดย่อ**

การวิจัยครั้งนี้มีวัตถุประสงค์เพื่อ1) ศึกษาความเหมาะสมในการบริหารเวลาของผู้บริหารตามความคิดเห็นของบุคลากรโรงเรียนบางแก้วประชาสรรค์ และ2) ศึกษาปัญหาการบริหารเวลาของผู้บริหารโรงเรียนตามความคิดเห็นของบุคลากรโรงเรียนบางแก้วประชาสรรค์ กลุ่มตัวอย่างที่ใช้ในการวิจัยได้แก่ บุคลากรในโรงเรียนบางแก้วประชาสรรค์ จำนวน 74 คน เครื่องมือที่ใช้ในการวิจัย ได้แก่ แบบสอบถามมาตรประมาณค่า 5 ระดับ และแบบตรวจสอบรายการ สถิติที่ใช้ในการวิเคราะห์ข้อมูล ได้แก่ ค่าร้อยละ ค่าเฉลี่ย และค่าเบี่ยงเบนมาตรฐาน

ผลการวิจัยพบว่า

1) ความเหมาะสมการบริหารเวลาของผู้บริหารตามความคิดเห็นของบุคลากรโรงเรียนบางแก้วประชาสรรค์ โดยรวมอยู่ในระดับมาก

2) ปัญหาการบริหารเวลาของผู้บริหารโรงเรียน เรื่องนโยบายโครงการพิเศษที่หน่วยงานระดับสูงสั่งการมีปัญหาอยู่ในระดับปานกลาง

**คำสำคัญ**: การบริหารเวลาของผู้บริหารโรงเรียน

**Abstract**

The purposes of this research were 1) to study the proper of time management of Bangkaewprachason School administrators and 2) to study the problems of time management of school administrators according to a review of Bangkaewprachason school personnel. The sample group included 74 personals. Data were collected using 5- point rating scale questionnaire and checklist an d were statistically analyzed in percentage, arithmetic mean, and standard deviation.

 The findings revealed as follow:

 1) The proper of time management of Bangkaewprachason School administrators was generally found at high level.

 2) The problems of time management of school administrators was generally found at moderate level.

**Keyword**: Management of School Administrators

**บทนำ**

ภารกิจของผู้บริหารโรงเรียน หากจะพิจารณาให้ครอบคลุมทุกด้านมีขอบเขตกว้างมาก พระราชบัญญัติการศึกษาแห่งชาติ พ.ศ. 2542 และแก้ไขเพิ่มเติม (ฉบับที่ 2) พ.ศ. 2545 แบ่งภาระงานการศึกษาออกเป็น 4 ด้าน ได้แก่ ด้านวิชาการ ด้านงบประมาณ ด้านงานบริหารบุคคล และด้านงานบริหารทั่วไป (สำนักงานคณะกรรมการการอุดมศึกษา, 2547, น. 25) โดยในกลไกการบริหารงานทั้ง 4 ด้านนั้น มีขอบข่ายงานทั้งหมด 8 งาน ได้แก่ 1) งานแผนงานและประกันคุณภาพ 2) งานวิชาการ 3) งานกิจการนักเรียน 4) งานบุคคล 5) งานธุรการ 6) งานการเงิน และพัสดุ 7) งานบริการอาคารสถานที่ และสภาพแวดล้อม 8) งานชุมชน และภาคีเครือข่าย (สำนักบริหารงานการมัธยมศึกษาตอนปลาย, 2552, น. 1-2)

เนื่องจากภารกิจของผู้บริหารโรงเรียนมีขอบเขตที่กว้างขวาง และครอบคลุมงานในทุกด้านของโรงเรียน แต่มีเวลาในการปฏิบัติงานเท่าเทียมกับคนอื่น ดังนั้นความสำเร็จ หรือความล้มเหลวในการปฏิบัติงานตามภารกิจของผู้บริหารโรงเรียน จึงอยู่ที่การรู้จักใช้เวลาที่มีอยู่อย่างจำกัดได้อย่างมีประสิทธิภาพ และเกิดประโยชน์มากที่สุด การจะปฏิบัติภารกิจให้บรรลุเป้าหมายอย่างมีคุณภาพในระยะเวลาที่จำกัด ผู้บริหารโรงเรียนจะต้องให้ความสำคัญ และตระหนักในเรื่องของเวลาที่ใช้ในการปฏิบัติภารกิจต่างๆ จำเป็นต้องอาศัยหลักการบริหารทรัพยากรเวลา ตัวอย่างเช่น มีการวางแผนการใช้เวลา มีการจัดลำดับความสำคัญของงานที่จะทำ มีการจัดสรรเวลาในการปฏิบัติงานอย่างมีประสิทธิภาพ มีการเรียงลำดับความสำคัญก่อนหลังของภารกิจที่ต้องทำ และประเมินผล ปรับปรุงแผนการใช้เวลาอยู่เสมอ เพราะในการบริหารโรงเรียนนั้น นอกจากที่จะต้องอาศัยความรู้ ความสามารถ และประสบการณ์แล้ว สิ่งสำคัญอีกอย่างคือการรู้จักใช้เวลา

การบริหารเวลาเป็นเรื่องของการใช้ความพยายามอย่างเต็มที่เพื่อควบคุม และจัดสรรทรัพยากรที่มีอยู่อย่างจำกัด ซึ่งก็คือเวลานั้นเอง และสำหรับในการทางานโดยทั่วไปแล้ว เวลาและความรวดเร็วในการทำงานเป็นสิ่งที่มีความสำคัญอย่างยิ่ง โดยชีวิตของผู้บริหาร ผู้เชี่ยวชาญ และผู้ที่เป็นหัวหน้างานมีความจำเป็นในการเร่งทำงาน การบริหารเวลาอย่างมีประสิทธิผลนั้น มีประโยชน์อยู่หลายประการ อาทิ ลดการใช้เวลาอย่างสูญเปล่า และช่วยลดภาระที่มีงานในปริมาณที่มากเกินไป พร้อมทั้งช่วยเพิ่มผลิตภาพส่วนตัวให้สูงขึ้น ดังนั้นการบริหารเวลาจะช่วยให้สามารถทำงานที่สำคัญให้เสร็จเรียบร้อยได้ (สุรีพร พึ่งพุทธคุณ, 2549, น. 10)

เวลาจึงนับว่าเป็นทรัพย์สินที่คงคุณค่าสูงสุดเมื่อเทียบกับสิ่งอื่นๆ เป็นทรัพยากรที่หมดสิ้นไปไม่สามารถหากลับคืนมาได้ การปฏิบัติงานของผู้บริหารโรงเรียนในเรื่องเวลามีความสำคัญ โดยเฉพาะการบริหารเวลาในการบริหารโรงเรียน เวลาจึงมีส่วนสำคัญอย่างยิ่งสำหรับผู้บริหารในการบริหารโรงเรียน ผู้บริหารโรงเรียนต้องจัดสรรเวลา รู้จักใช้เวลาในการปฏิบัติภารกิจต่างๆ ของโรงเรียนอย่างถูกต้องเหมาะสมกับงานในด้านต่างๆ จะเกิดประโยชน์สูงสุดกับงานแต่ละด้านตามเป้าหมายที่ตั้งไว้ (ประภาพร กิติ, 2546, น. 1) ปัจจัยด้านการบริหารเวลาจึงเป็นปัจจัยหนึ่งที่ช่วยสนับสนุนคุณลักษณะ และพฤติกรรมของผู้บริหารโรงเรียนที่มุ่งคุณภาพ ทำให้ผู้บริหารมีการพัฒนาทักษะ ความรู้ความสามารถ และเพิ่มพูนประสบการณ์ในการบริหาร อีกทั้งสามารถวางแผนแก้ไขปัญหาได้อย่างมีประสิทธิภาพ ขณะเดียวกันยังส่งเสริมให้ผู้บริหารสามารถใช้เวลาได้อย่างคุ้มค่า และเป็นประโยชน์ต่อการบริหารในภาพรวม(สมชาย เทพแสง, 2548, น. 11) การบริหารเวลาจึงเป็นสิ่งจำเป็นสำหรับการบริหารโรงเรียน งานใดมีความสำคัญมากควรจัดสรร และใช้เวลาในการปฏิบัติมาก งานใดมีความสำคัญรองลงมาควรจัดสรรเวลา และใช้เวลาในการปฏิบัติลดหลั่นลงมาตามลำดับ จึงต้องเรียนรู้ว่าอะไรคือสิ่งที่ทำให้เสียเวลา และหาทางทำให้ลดลงหรือหลีกเลี่ยงสิ่งนั้น ซึ่งจะส่งผลให้ประสบผลสำเร็จในการจัดการศึกษาตามเป้าหมายที่กำหนดไว้ เพราะหากผู้บริหารโรงเรียนใช้เวลาในการบริหารงานไม่เหมาะสม ทั้งนี้เพราะเวลามีจำกัด ยิ่งผู้บริหารโรงเรียนที่อยู่ในโรงเรียนขนาดใหญ่ ความต้องการเวลาในการบริหารยิ่งมากขึ้นสิ่งที่ทำให้สูญเสียเวลาก็มีมาก ส่วนผู้บริหารโรงเรียนขนาดเล็กซึ่งมีจำนวนมาก ต้องบริหารโรงเรียน และยังเป็นครูผู้สอน เป็นครูประจำชั้นเนื่องจากครูไม่เพียงพอ จึงทำให้งานที่ต้องปฏิบัติเพิ่มมากขึ้น ฉะนั้นการปฏิบัติภารงานของผู้บริหารโรงเรียนให้มีประสิทธิภาพ นอกจากจะใช้ความรู้ ความสามารถทักษะด้านต่างๆ ตลอดถึงการใช้ประสบการณ์แล้ว จะต้องคำนึงถึงเวลาด้วย ว่าจะจัดสรรเวลา และใช้เวลาอย่างไรจึงจะเหมาะสม สามารถปฏิบัติงานให้สำเร็จลุล่วงได้ตามเป้าหมาย ถ้าหากผู้บริหารโรงเรียนจัดสรรเวลา และใช้เวลาอย่างจากัดในการปฏิบัติภารงานได้อย่างเหมาะสมแล้ว การปฏิบัติภารงานจึงจะมีประสิทธิภาพ และเกิดประสิทธิผล (บรรจง คำหล้า, 2555, น. 3)

จากความสำคัญดังกล่าว ควรศึกษาการประเมินการบริหารเวลาของผู้บริหารโรงเรียนตามความคิดเห็นของบุคลากรโรงเรียนบางแก้วประชาสรรค์ เพื่อให้ทราบถึงระดับความเหมาะสมในการบริหารเวลา และปัญหาการบริหารเวลาของผู้บริหารโรงเรียนบางแก้วประชาสรรค์ ตามความคิดเห็นของบุคลากรในโรงเรียน เพื่อเป็นแนวทางในการพัฒนา และปรับปรุงการบริหารเวลาของผู้บริหารโรงเรียนต่อไป

**วัตถุประสงค์การวิจัย**

 1. เพื่อศึกษาระดับความเหมาะสมในการบริหารเวลาของผู้บริหารโรงเรียนบางแก้วประชาสรรค์ สังกัดสำนักงานเขตพื้นที่การศึกษามัธยมศึกษา เขต 6

 2. เพื่อศึกษาปัญหาในการบริหารเวลาของผู้บริหารโรงเรียนบางแก้วประชาสรรค์ สังกัดสำนักงานเขตพื้นที่การศึกษามัธยมศึกษา เขต 6

**ขอบเขตของการวิจัย**

 เพื่อให้งานวิจัยครั้งนี้เป็นไปตามวัตถุประสงค์ ผู้วิจัยได้กำหนดขอบเขตของการวิจัย ดังนี้

 **ประชากรและกลุ่มตัวอย่าง**

 **ประชากร** ประชากรที่ใช้ในการวิจัยครั้งนี้ ได้แก่ บุคลากรในโรงเรียนบางแก้วประชาสรรค์ ที่ปฏิบัติงานในปีการศึกษา 2556 ประกอบด้วย ครู ครูอัตราจ้าง พนักงานราชการ และลูกจ้างที่ปฏิบัติงานประจำในโรงเรียนบางแก้วประชาสรรค์ จำนวน 92 คน

 **กลุ่มตัวอย่าง** กลุ่มตัวอย่างในการวิจัยครั้งนี้คือ บุคลากรในโรงเรียนบางแก้วประชาสรรค์ จำนวน 74 คน ได้มาจากตารางการสุ่มตัวอย่างของเครซี่ และมอร์แกน (Krejcie & Morgan, 1970, p. 607-610) เลือกจากประชากรโดยการสุ่มตัวอย่างแบบง่าย (Simple Random Sampling)

 **ตัวแปรการวิจัย**

ตัวแปรต้น คือ งานบริหารโรงเรียน ประกอบด้วย งานแผนงานและประกันคุณภาพ งานวิชาการ งานกิจการนักเรียนงานบุคคล งานธุรการ งานการเงิน และพัสดุ งานบริการอาคารสถานที่ และสภาพแวดล้อม งานชุมชน และภาคีเครือข่าย

ตัวแปรตาม คือ ความคิดเห็นของบุคลากรโรงเรียนบางแก้วประชาสรรค์ และปัญหาในการบริหารเวลาของผู้บริหารโรงเรียน

**วิธีการดำเนินการวิจัย**

การวิจัยครั้งนี้ผู้วิจัยได้ดำเนินการวิจัยดังนี้

 **การเก็บรวบรวมข้อมูล**

 ผู้วิจัยเก็บรวบรวมข้อมูลด้วยตนเองโดยแจกแบบสอบถามสำหรับบุคคลากรจำนวน 74 คน เมื่อวันที่ 12 มีนาคม 2557 และนัดวันเก็บแบบสอบถามคืน ในวันที่ 26 มีนาคม 2557 ได้รับแบบสอบถามคืนและมีความสมบูรณ์จำนวน 74 ฉบับ คิดเป็นร้อยละ 100

 **การวิเคราะห์ข้อมูลและสถิติที่ใช้ในการวิเคราะห์ข้อมูล**

1. แบบสอบถามส่วนที่ 1 เป็นแบบสอบถามเกี่ยวกับข้อมูลส่วนตัวของผู้ตอบแบบสอบถาม วิเคราะห์โดยหาค่าความถี่ และหาค่าร้อยละ
2. แบบสอบถามส่วนที่ 2 เป็นแบบสอบถามความเหมาะสมในการบริหารเวลาของผู้บริหาร วิเคราะห์โดยค่าเฉลี่ย (****$\overbar{X}$) และส่วนเบี่ยงเบนมาตรฐาน (S.D.) ของระดับความเหมาะสมจากมาตรวัดเป็นแบบมาตราส่วนประมาณค่า (Rating Scale) แบ่งออกเป็น 5 ระดับ ของลิเคิร์ท (Likert technique) และสรุปผลการวิเคราะห์ข้อมูลจากค่าเฉลี่ยใช้เกณฑ์คะแนนเฉลี่ยในแต่ละระดับ โดยใช้สูตรคำนวณหาช่วงกว้างของชั้น
3. แบบสอบถามส่วนที่ 3 เป็นแบบสอบถามปัญหาในการบริหารเวลาของผู้บริหารทั้ง 8 งาน วิเคราะห์โดยนำข้อมูลมาแจกแจงความถี่ หาค่าเฉลี่ย (****$\overbar{X}$) และส่วนเบี่ยงเบนมาตรฐาน (S.D.) ของระดับปัญหาในการบริหารเวลาของผู้บริหาร จากมาตรวัดเป็นแบบมาตราส่วนประมาณค่า (Rating Scale) แบ่งออกเป็น 5 ระดับ ของลิเคิร์ท (Likert technique) และสรุปผลการวิเคราะห์ข้อมูลจากค่าเฉลี่ยใช้เกณฑ์คะแนนเฉลี่ยในแต่ละระดับ โดยใช้สูตรคำนวณหาช่วงกว้างของชั้น

**สรุปผลการวิจัยและการอภิปรายผล**

 **ผลการวิจัย**

1. ความเหมาะสมในการบริหารเวลาของผู้บริหารโรงเรียนตามความคิดเห็นของบุคลากรโรงเรียนบางแก้วประชาสรรค์ ทั้ง 8 ด้านมีความเหมาะสมในการใช้เวลาในการปฏิบัติงานอยู่ในระดับมาก แยกเป็นรายด้านเรียงตามระดับความเหมาะสมได้ดังนี้
	1. งานกิจการนักเรียน พบว่า การส่งเสริมพัฒนาให้นักเรียนมีวินัย คุณธรรม จริยธรรมมีคะแนนเฉลี่ยความเหมาะสมในการใช้เวลาสูงที่สุด รองลงมาคือการดำเนินงานระบบดูแลช่วยเหลือนักเรียน และการดำเนินการส่งเสริมประชาธิปไตยในโรงเรียน ส่วนการบริหารกิจการนักเรียนมีคะแนนเฉลี่ยความเหมาะสมในลำดับสุดท้าย
	2. งานบุคคล พบว่า การบริหารงานบุคคลมีคะแนนเฉลี่ยความเหมาะสมในการใช้เวลาสูงที่สุด รองลงมาคือการบริหารงานทะเบียน และสถิติข้าราชการครู ลูกจ้าง และบุคลากรทางการศึกษา ส่วนการประเมินผลการดำเนินงานบุคคล มีคะแนนเฉลี่ยความเหมาะสมในลำดับสุดท้าย
	3. งานการเงินและพัสดุ พบว่า การบริหารการเงินมีคะแนนเฉลี่ยความเหมาะสมในการใช้เวลาสูงที่สุด รองลงมาคือการบริหารการเงินและบัญชี และการบริหารงานพัสดุและสินทรัพย์ ส่วนการประเมินผลการดำเนินงานการเงินและพัสดุมีคะแนนเฉลี่ยความเหมาะสมในลำดับสุดท้าย
	4. งานธุรการ พบว่า การบริหารงานธุรการมีคะแนนเฉลี่ยความเหมาะสมในการใช้เวลาสูงที่สุด ส่วนการวางแผนงานธุรการ การบริหารงานสารบรรณ และการประเมินผลการดำเนินงานธุรการมีคะแนนเฉลี่ยความเหมาะสมในลำดับสุดท้าย
	5. งานชุมชน และภาคีเครือข่าย พบว่า การให้บริการชุมชนมีคะแนนเฉลี่ยความเหมาะสมในการใช้เวลาสูงที่สุด รองลงมาคือการได้รับการสนับสนุนจากชุมชน ส่วนการประเมินผลการดำเนินงานชุมชนและภาคีเครือข่ายมีคะแนนเฉลี่ยความเหมาะสมในในลำดับสุดท้าย
	6. งานวิชาการ พบว่า การจัดกิจกรรมการเรียนการสอนมีคะแนนเฉลี่ยความเหมาะสมในการใช้เวลาสูงที่สุด รองลงมาคือการวัดผลและประเมินผลการเรียนและงานทะเบียนนักเรียน และการแนะแนวการศึกษา ส่วนการวางแผนงานวิชาการ มีคะแนนเฉลี่ยความเหมาะสมในลำดับสุดท้าย
	7. งานบริการอาคารสถานที่ และสภาพแวดล้อม พบว่า การบริการอาคารสถานที่และสภาพแวดล้อมมีคะแนนเฉลี่ยความเหมาะสมในการใช้เวลาสูงที่สุด รองลงมาคือการบริการห้องเรียน และการบริการอาคารเรียน ส่วนการประเมินผลการดำเนินงานบริการและอาคารสถานที่มีคะแนนเฉลี่ยความเหมาะสมในลำดับสุดท้าย
	8. งานแผนงานและประกันคุณภาพ พบว่า มีการประเมินผลการดำเนินงานแผนงานและประกันคุณภาพมีคะแนนเฉลี่ยความเหมาะสมในการใช้เวลาสูงที่สุด รองลงมาคือการวางแผนพัฒนาโรงเรียน และการจัดระบบการประกันคุณภาพภายใน ส่วนการคำนวณต้นทุนผลผลิตมีคะแนนเฉลี่ยความเหมาะสมในลำดับสุดท้าย
2. ปัญหาในการบริหารเวลาของผู้บริหาร
3. ปัญหาที่เกิดขึ้นจากปัจจัยภายนอกในภาพรวมอยู่ในระดับน้อย เมื่อพิจารณาในแต่ละรายข้อพบว่ามีปัญหาอยู่ในระดับน้อยที่สุดและน้อย ยกเว้นเรื่องนโยบาย โครงการพิเศษที่หน่วยงานระดับสูงสั่งการมีปัญหาอยู่ในระดับปานกลาง ($\overbar{x}$=2.63) เพียงรายข้อเดียว
4. ปัญหาที่เกิดขึ้นจากปัจจัยภายในในภาพรวมอยู่ในระดับน้อย ($\overbar{x}$=1.70) เมื่อพิจารณาในแต่ละรายข้อพบว่ามีปัญหาอยู่ในระดับน้อยที่สุดและน้อย เมื่อพิจารณารายข้อพบว่าการไม่ตัดสินใจ ความไม่มั่นใจ และการอยากได้ข้อมูลที่เกี่ยวกันครบทุกสิ่งทุกอย่างมีคะแนนเฉลี่ยน้อยที่สุด ($\overbar{x}$=1.51)

 **อภิปรายผล**

 ในการวิจัยครั้งนี้ เป็นการศึกษาความเหมาะสมในการบริหารเวลาของผู้บริหารตามความคิดเห็นของบุคลากรโรงเรียนบางแก้วประชาสรรค์ และศึกษาปัญหาการบริหารเวลาของผู้บริหารโรงเรียนตามความคิดเห็นของบุคลากรโรงเรียนบางแก้ว ประชาสรรค์ ผลการวิจัยครั้งนี้สามารถอภิปรายผลตามลำดับของวัตถุประสงค์ของการวิจัยดังต่อไปนี้

ผลการศึกษาความเหมาะสมในการใช้เวลา ในการปฏิบัติงานของผู้บริหารโรงเรียนบางแก้วประชาสรรค์ สังกัดสำนักงานเขตพื้นที่การศึกษามัธยมศึกษา เขต 6 พบว่ามีความเหมาะสมในการใช้เวลาในการปฏิบัติงานในภาพรวมอยู่ในระดับมากทุกด้าน เป็นเพราะการบริหารการศึกษาในปัจจุบัน พระราชบัญญัติการศึกษาแห่งชาติ พ.ศ. 2542 แก้ไขเพิ่มเติม (ฉบับที่ 2) พ.ศ. 2545 ได้กำหนดให้มีการปฏิรูปการศึกษาในหลายเรื่อง เช่น การปฏิรูประบบจัดการเรียนการสอน การปฏิรูปหลักสูตรมีการกำหนดให้มีการประกันคุณภาพการศึกษาภายใน และเข้ารับการประเมินคุณภาพการศึกษาภายนอกจากสำนักงานรับรองมาตรฐาน และประเมินคุณภาพการศึกษา (สมศ.) ทุกโรงเรียน และในส่วนการปฏิรูปโครงสร้างการบริหารงาน โดยเฉพาะการบริหารงานบุคคลที่กำหนดให้ผู้ประกอบวิชาชีพบริหารสถานศึกษา จะต้องมีใบอนุญาตประกอบวิชาชีพบริหารสถานศึกษา ซึ่งถือได้ว่าเป็นเหตุผลสำคัญที่ทำให้ผู้บริหารสถานศึกษาต้องปฏิบัติงานให้ได้ตามเกณฑ์มาตรฐานผู้บริหารสถานศึกษา และระดับคุณภาพของผู้บริหารสถานศึกษาของคุรุสภา พ.ศ. 2540 ซึ่งกำหนดไว้ 20 มาตรฐาน ดังนั้น จึงมีความจำเป็นที่ผู้บริหารสถานศึกษาในยุคปัจจุบันต้องบริหารเวลามีประสิทธิภาพมากที่สุด เพื่อให้การศึกษามีคุณภาพตามเกณฑ์การประเมินมาตรฐานสถานศึกษาทั้งการประเมินภายใน และการประเมินภายนอก สอดคล้องกับเสนัด อุดมทรัพย์ (2548) ได้ศึกษาการบริหารเวลาของผู้บริหารสถานศึกษาขั้นพื้นฐาน สังกัดสำนักงานเขตพื้นที่การศึกษาร้อยเอ็ด ที่พบว่าการบริหารเวลาของผู้บริหารสถานศึกษาอยู่ในระดับมากทุกด้าน เช่นเดียวกับ เริ่ม เหลาสิทธิ์ (2549) ได้ศึกษาความสัมพันธ์ระหว่างลักษณะองค์การกับ การบริหารเวลาของผู้บริหารโรงเรียนที่มีผลต่อประสิทธิผลของโรงเรียนในสังกัดสำนักงานเขตพื้นที่การศึกษาจังหวัดสกลนคร พบว่า การใช้เวลาบริหารงานของผู้บริหารโรงเรียนโดยรวมอยู่ในระดับมาก และวิเชียร นิลเศษ (2555) ได้ศึกษา แนวทางการพัฒนาการบริหารเวลาของผู้บริหารสถานศึกษา สังกัดสำนักงานเขตพื้นที่การศึกษากำแพงเพชร เขต 2 พบว่า ผู้บริหารสถานศึกษามีการบริหารเวลาในภาพรวมอยู่ในระดับมากเช่นกัน

ผลการศึกษาปัญหาในการบริหารเวลาของผู้บริหาร โรงเรียนบางแก้วประชาสรรค์ พบว่ามีปัญหาในภาพรวมอยู่ในระดับน้อย สอดคล้องกับวิเชียร นิลเศษ (2555) ได้ศึกษาแนวทางพัฒนาการบริหารเวลาของผู้บริหารสถานศึกษา สังกัดสำนักงานเขตพื้นที่การศึกษากำแพงเพชร เขต2 พบว่า มีปัญหาการบริหารเวลาในภาพรวมอยู่ในระดับน้อย ประดิษฐ์ ศรีไกรศักดิ์ (2542) ศึกษาเกี่ยวกับการบริหารเวลาของผู้บริหารหน่วยงานทางการศึกษาในอำเภออมก๋อย จังหวัดเชียงใหม่ พบว่ามีปัจจัยที่ทำให้ผู้บริหารสูญเสียเวลาอยู่ในระดับน้อยเช่นกัน

ผลการศึกษาปัญหาในการบริหารเวลาของผู้บริหารโรงเรียนบางแก้วประชาสรรค์ เมื่อพิจารณาปัญหารายด้านพบว่า เรื่องนโยบาย โครงการพิเศษที่หน่วยงานระดับสูงสั่งการมีปัญหาอยู่ในระดับปานกลาง ในขณะที่ปัญหาในด้านอื่นๆ อยู่ในระดับน้อย เนื่องจากผู้บริหารได้มีการจัดสรรเวลา และวางแผนในการปฏิบัติงานในด้านอื่นๆ ล่วงหน้า ในขณะที่นโยบาย โครงการพิเศษที่หน่วยงานระดับสูงสั่งการนั้น เป็นโครงการเร่งด่วนหรือโครงการพิเศษที่หน่วยงานระดับสูงสั่งการลงมาให้โรงเรียนปฏิบัติ เช่น การปรับเปลี่ยนคณะกรรมการศึกษาของโรงเรียน หรือสั่งให้เข้ารับการอบรม ประชุมด่วน หรือแจ้งให้ทราบในระยะเวลากระชั้นชิด ทำให้ผู้บริหารโรงเรียนต้องปรับเปลี่ยนเวลา หรือปรับแผนงานใหม่ ทำให้ต้องสูญเสียเวลาไม่น้อย

**ข้อเสนอแนะ**

 **ข้อเสนอแนะการนำผลการวิจัยไปใช้**

1. ผู้บริหารโรงเรียน หรือผู้ที่เกี่ยวข้องสามารถนำสารสนเทศที่ได้จากการวิจัยไปวางแผนในการจัดสรรเวลา และการทำงานบริหารงานในด้านต่างๆ ของโรงเรียนให้มีความเหมาะสมต่อไป
2. การแก้ปัญหาการสูญเสียเวลาในการทำงาน ผู้บริหารโรงเรียนควรมีแผนสำรองไว้แก้ปัญหา เช่น กรณีมีนโยบายเร่งด่วน หรือโครงการพิเศษที่หน่วยงานระดับสูงสั่งการ แม้ว่าผู้บริหารโรงเรียนจะเตรียมการอย่างใดอย่างหนึ่งไว้แล้ว แต่หากมีการวางแผนสำรองอื่นๆ ไว้ก็จะสามารถแก้ หรือลดปัญหาการสูญเสียเวลาได้

**บรรณานุกรม**

บรรจง คำหล้า. (2555). **การบริหารเวลาของผู้บริหารสถานศึกษา สังกัดสำนักงานเขตพื้นที่การศึกษาประถมศึกษาเชียงใหม่ เขต 5**. วิทยานิพนธ์ศึกษาศาสตรมหาบัณฑิต สาขาวิชาการบริหารการศึกษา มหาวิทยาลัยเชียงใหม่.

ประดิษฐ์ ศรีไกรภักดิ์. (2542). **การบริหารเวลาของผู้บริหารหน่วยงานทางการศึกษาในอำเภออมก๋อย จังหวัดเชียงใหม่**. วิทยานิพนธ์ศึกษาศาสตรมหาบัณฑิต สาขาวิชาการบริหารการศึกษา มหาวิทยาลัยเชียงใหม่.

ประภาพร กิติ. (2546). **การบริหารเวลาของผู้บริหารโรงเรียนสังกัดสำนักงานประถมศึกษาอำเภอแม่อาย จังหวัดเชียงใหม่.** วิทยานิพนธ์ศึกษาศาสตรมหาบัณฑิต สาขาวิชาการบริหารการศึกษา มหาวิทยาลัยเชียงใหม่.

เริ่ม เหลาสิทธิ์. (2549). **ความสัมพันธ์ระหว่างลักษณะองค์การกับการบริหารเวลาของผู้บริหาร โรงเรียนที่มีผลต่อประสิทธิผลของโรงเรียน สังกัดสำนักงานเขตพื้นที่การศึกษา จังหวัดสกลนคร**. วิทยานิพนธ์ครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏสกลนคร.

วิเชียร นิลเศษ. (2555). **แนวทางพัฒนาการบริหารเวลาของผู้บริหารสถานศึกษา สังกัดสำนักงานเขตพื้นที่การศึกษากำแพงเพชร เขต 2**. วิทยานิพนธ์ครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏกำแพงเพชร.

สมชาย เทพแสง. (2548, กรกฎาคม-กันยายน). ปัจจัยที่ส่งผลต่อการจัดการคุณภาพโดยรวมของผู้บริหารโรงเรียน. **วารสารวิชาการ**. *8*(3), 11.

สำนักงานคณะกรรมการการอุดมศึกษา. (2547). **การพัฒนาการบริหารสถานศึกษา**. กรุงเทพฯ : สำนักงานคณะกรรมการการอุดมศึกษา.

สำนักบริหารงานการมัธยมศึกษาตอนปลาย, สำนักงานคณะกรรมการการศึกษาขั้นพื้นฐาน. (2552). **มาตรฐานการปฏิบัติงานโรงเรียนมัธยมศึกษา พ.ศ. 2552**. กรุงเทพฯ: สำนักงานพระพุทธศาสนาแห่งชาติ.

สุรีพร พึ่งพุทธคุณ. (ผู้แปล). (2549). **การบริหารจัดการเวลา.**กรุงเทพฯ: ธนาเพรส

เสนัด อุดมทรัพย์. (2548). **การบริหารเวลาของผู้บริหารสถานศึกษาขั้นพื้นฐาน สังกัดสำนักงานเขตพื้นที่การศึกษาร้อยเอ็ด**. วิทยานิพนธ์ครุศาสตรมหาบัณฑิต สาขาวิชาการบริหารการศึกษา มหาวิทยาลัยราชภัฏสุรินทร์.

Krejcie, R. V. & Morgan, D. W. (1970). Determining Sample Size for Research Activities. **Educational and Psychological Measurement**, *30*(3), p. 607-610.